钦定古今图书集成/明伦汇编/氏族典/第265卷 > 王松
## 钦定古今图书集成/明伦汇编/氏族典/第265卷 > 王松

按《五代史王松传》：松父徽为唐僖宗宰相。松举进士，
后唐时历刑部郎中，唐末从事方镇。晋高祖镇太原，
辟松节度判官，即位，拜右谏议大夫，累拜工部尚书。
出帝北迁，萧翰立许王从益于京师，以松为左丞相。
汉高祖入洛，先遣人驰诏东京百官尝授伪命者皆
焚之，使勿自疑。松以手指其胸，引郭子仪语曰：“此乃
二十四考中书令也。”闻者笑之。后松子仁宝为李守
贞河中支使。守贞反，松以子故，上书自陈。高祖怜之，
但使解职而已。松有田城东，岁时往来京师，以疾卒。